बिटिसि मावफुं आफादखौ सोर सालायगोन आरो सोर गाहाइ मावफुंगिरि सोद्रोमानि बिबानखौ लागोन ? ना बिटिसि मावफुं आफादाव गाहाइ मावफुंगिरि सोद्रोमा महरै समायखिरा लानाय प्रमद बर’नि दैदेननाय सोरखारानो थाफिनगोन ना थाफिना बेखौ एमसिएलफोरनि अनजिमा दिन्थिनायजोंसो मिथिनाय जासिगोन। बिटिसि सोरखार दानायखौ लानानै गुवाहाटी जौसिन बिजिरसालियाव नायबिजिरनाय मोनसे खोनासंनायनि उनाव मैया बे रायखौ होदों। फोरमायथावदि थांनाय 12 डिसेम्बर खालि बिटिसि बिसायख’थिनि फिथाय फोसावनायाव बिपिएफ दोलोआ मोन 17 मासि मोननायनि अनगायै इउपिपिएल दोलोआ मोन 12 मासि, बिजेपि दोलोआ मोन 9 मासि आरो जिएसपि लोगोसे कंग्रेस दोलोआ मोनसेयै मासि मोनदों। मोन 40 मासि थानाय बिटिसि मावफुं आफादखौ दानो मोन 21 मासिखौ मोनसे राजखान्थि दोलोआ मोननाया गोनांथार।